Ulla Tørnæs (V), 2002-03-22:
Jeg vil gerne indlede med at sige, at jeg er fuldstændig enig med Socialdemokratiets ordfører, fru Lene Jensen, men også med andre, som her fra talerstolen i dag har givet udtryk for, at det her handler om børnenes fremtid.
Det gør det lige præcis.
Det handler om børnenes fremtid, og det handler om at skabe de allerallerbedste forudsætninger for, at børnene får så gode muligheder som overhovedet muligt for at kunne begå sig i det danske samfund såvel socialt som fagligt, når det handler om folkeskolen.
Men når jeg har siddet og lyttet til debatten, må jeg jo konstatere, at den tidligere SR-regering absolut ikke har haft noget at prale af med hensyn til indsatsen for de tosprogede i folkeskolen.
Nu er det ikke det, det her forslag handler om, men det forslag, vi har til behandling her, er dog med til at skabe forudsætningerne for en god integration.
For ser vi den danske integration i relation til det, der foregår i andre lande i Europa eller internationalt, så har vi ikke noget at prale af i Danmark.
Vi har absolut ikke noget at prale af.
Samtidig viser alle undersøgelser, at dansk, gode danskkundskaber, gode danskforudsætninger, er den allerbedste vej til integration i det danske samfund.
Derfor bekymrer det mig som politisk ansvarlig på det her område, når jeg må læse rapporter om, at tosprogede klarer sig forholdsmæssigt dårligere, når det handler om f.eks. hf-eksamen.
Det kan vi ikke bare lukke øjnene for.
Det er tid til at gå nye veje.
Der er behov for, at vi tænker nye tanker og også prøver at gå nye veje.
Det her forslag handler som sagt om at skabe de bedste forudsætninger for, at børnene kan begå sig socialt og fagligt i skolen og dermed også i det videre uddannelsesforløb, for netop at sikre, at også fremmedsprogede får en videregående uddannelse og dermed også forudsætninger for at kunne begå sig på arbejdsmarkedet.
Jeg synes, det er hyklerisk.
For hvorfor - som der er blevet stillet spørgsmål om flere gange fra talerstolen i dag - intensiverede man ikke indsatsen på det her område, da man havde chancen?
Hvorfor gjorde man det ikke obligatorisk?
Hvorfor kiggede man ikke på betingelserne for at kunne få et tilbud om modersmålsundervisning?
Det er jo i dag et krav, at der er 12 inden for samme sprogområde, førend kommunen har pligt til at oprette et hold.
Hvorfor kiggede man ikke på kvalifikationerne blandt lærerkræfterne?
Og sådan kunne jeg blive ved.
Det her område har været et klart nedprioriteret område for den tidligere regering, og derfor er der behov for at gå nye veje.
Så vil jeg sige til fru Marianne Jelved, at når hun...
undskyld, når fru Marianne Jelved fremhæver, at den tidligere regering netop indførte dansk for fremmedsprogede som linjefag på seminariet, har det jo ikke en pind med modersmålsundervisning at gøre.
Tværtimod er det er eksempel, der understøtter det her lovforslag, nemlig at det handler om at skabe bedre forudsætninger for, at de tosprogede lærer dansk og ikke andet.
Så vil jeg også sige, at jeg er helt enig med SF's ordfører, når fru Anne Baastrup taler om, at det handler om børnenes tryghed.
Lige præcis!
Det handler om børnenes tryghed, og det handler også om børnenes tryghed, når de i daginstitutionen skal have intensiveret sprogstimulering for at kunne begå sig socialt med deres legekammerater i daginstitutionen.
Det handler det her lovforslag også om.
Så når fru Anne Baastrup nedværdigende påstår, at det her er en ideologisk kamp imod de fremmedsprogede i Danmark, vil jeg vende det om og sige, at det er regeringens ideologiske kamp for at skabe bedre forudsætninger for de tosprogede børn i det danske samfund.
Så vil jeg gerne benytte lejligheden til at rette et par misforståelser, som har været oppe undervejs i debatten.
Nogle har påstået, også her fra Folketingets talerstol, at regeringen negligerer værdien af, at man kan flere sprog.
Det gør vi overhovedet ikke, og det har det her forslag intet
at gøre med
Det er en selvfølge, at det er en kæmpe fordel at kunne begå sig på flere sprog, men det er ikke det, det her forslag handler om.
Der er et kæmpe potentiale i de mange indvandrere, som bor i Danmark, og det potentiale skal vi selvfølgelig søge at bruge bedst muligt, og det gør vi ved at skabe de bedste forudsætninger for, at de fremmedsprogede kan integreres i det danske samfund.
Så har der også været en anden misforståelse, som nok nærmest har været sådan lidt drilleri, nemlig påstanden om, at modersmålsundervisning ligefrem skulle hindre, at man lærer dansk.
Mage til tåbelighed skal man vist lede længe efter, så det tror jeg ikke at der er behov for at kommentere yderligere.
Så den bekymring eller måske nærmere den frygt, der også er givet udtryk for, for, at en række af de elever, som vi taler om her, vil flygte til muslimske friskoler, kan være begrundet.